Video: Rob vaar Kaapse strate inDie rob het probeer die pad oorsteek. (Foto: Verskaf) Kaapse motoriste is Woensdagoggend deur ŉ buitengewone verkeersreguleerder begroet – ŉ rob. Motoriste op Jakes Gerwel-rylaan oorkant die Vangate-winkelsentrum moes koes toe ŉ Kaapse pelsrob die besige pad wou oorsteek. Dié winkelsentrum is sowat 15 km van die naaste strand en kry nie gereeld seelewe op sy voorstoep nie. Jaco Pieterse, hoofinspekteur van die Kaap van Goeie Hoop-dierebeskermingsvereniging (DBV), is saam met inspekteur Lwazi Ntungele na die toneel ontbied waar hulle die rob en ŉ groep verwarde omstanders aangetref het. Wayne Dyason, woordvoerder van die Stad Kaapstad se metropolisie, het bevestig dat beamptes op die toneel was en die verkeer gereguleer het in ŉ poging om die rob veilig te hou. Die inspekteurs, wat ŉ uitgebreide kennis oor pelsrobbe het, het vinnig werk daarvan gemaak om die rob in ŉ krat te lok en na veiligheid te kry. Nadat sy aan ŉ vinnige gesondheidsondersoek onderwerp is, het die inspekteurs haar na ŉ nabygeleë strand geneem en haar in die see vrygelaat. “Hoe die rob in die eerste plek so ver van die see tot daar kon kom, sal ŉ raaisel bly,” sê Pieterse. “Een teorie is dat dit in ŉ kanaal ingeswem het en verder weggespoel is deur sterk strome.” Omstanders het reeds die rob “Santa the Seal” gedoop teen die tyd wat die inspekteurs op die toneel aangekom het. Video’s wat van naby af geneem is, wys ook hoe die rob oor die pad loop, terwyl die polisie motoriste probeer waarsku. Pieterse het egter lede van die publiek daaraan herinner om nooit ŉ wilde dier te nader nie, veral nie ŉ Kaapse pelsrob nie. “Dié soort robbe is taamlik aggressief en sal nie huiwer om te byt wanneer dit in ŉ hoek gedruk word of bedreig voel nie,” sê hy. “Dit is veiliger om die DBV by 021 700 4158/9 of 083 326 1604 te kontak en ons opgeleide spanlede sal die wilde dier bystaan.” Seal roaming the streets of Cape Town – N7 Jakes Gerwel Drive pic.twitter.com/YdJTrNSYyC — SA Trucker (@rsa_trucker) December 21, 2022